DA Den Europæiske Unions Tidende L 73/13

EUROPA-PARLAMENTETS OG RÅDETS AFGØRELSE Nr. 234/2008/EF

af 11. marts 2008

om nedsættelse af et europæisk rådgivende statistisk udvalg og om ophævelse af Rådets afgørelse 91/116/EØF

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter høring af Regionsudvalget,

efter proceduren i traktatens artikel 251 (2), og

ud fra følgende betragtninger:

(1) Ved udarbejdelsen og udformningen af Fællesskabets politik for statistisk information er det vigtigt at høre brugere og producenter af statistisk information såvel som respondenter.

(2) Det Europæiske Rådgivende Udvalg for Statistisk Information på det Økonomiske og Sociale Område, der blev nedsat ved Rådets afgørelse 91/116/EØF (3), bistår Rådet og Kommissionen med at koordinere de mål, der fastsættes inden for fællesskabspolitikken for statistisk information under hensyntagen til brugerbehov og de omkostninger, der bæres af leverandørerne og producenterne af information.

(3) Det Europæiske Rådgivende Udvalg for Statistisk Information på det Økonomiske og Sociale Område har bevist sit værd, men forandringer i Fællesskabet, især udvidelsen til 27 medlemsstater, kræver en række ændringer angående udvalgets rolle, mandat, sammensætning og procedurer. Af hensyn til klarheden bør dette udvalg erstattes med et nyt europæisk rådgivende statistisk udvalg (herefter benævnt »udvalget«).

(4) Udvalget bør bidrage til et snævert samarbejde under udformningen af programmet for at forbedre styringen af det europæiske statistiske system og for at forbedre fællesskabsstatistikkernes kvalitet. Med henblik herpå bør udvalget bevare det nære samarbejde med Udvalget for det Statistiske Program, der blev nedsat ved Rådets afgørelse 89/382/EØF, Euratom (4), og med Udvalget for Penge-, Kreditmarkeds- og Betalingsbalancestatistik, der blev nedsat ved Rådets afgørelse 91/115/EØF (5).

(5) Behovet for at reducere antallet af medlemmer af hensyn til udvalgets effektivitet i et udvidet Fællesskab bør afvejes mod behovet for at repræsentere alle aktører inden for fællesskabsstatistikker som krævet af Rådet i dets konklusioner af 8. november 2005.

(6) For bedre at kunne vurdere og skabe ligevægt mellem de fordele og de omkostninger, der følger af Fællesskabets statistikkrav, og fordele og reducere den byrde, som Fællesskabets statistiklovgivning medfører, bør udvalget spille en større rolle i udarbejdelsen og gennemførelsen af Fællesskabets statistiske program.

(7) Udvalget bør fungere som et organ, hvorigennem statistikbrugeres, respondenters og statistikproducenters råd vedrørende mål for Fællesskabets politik for statistisk information kanaliseres.

(8) Afgørelse 91/116/EØF bør derfor ophæves —

TRUFFET FØLGENDE AFGØRELSE:

Artikel 1

Det Europæiske Rådgivende Statistiske Udvalg

1. Herved nedsættes Det Europæiske Rådgivende Statistiske Udvalg (i det følgende benævnt »udvalget«).

2. Udvalget bistår Europa-Parlamentet, Rådet og Kommissionen med at sikre, at der ved koordineringen af de strategiske mål og prioriteringer i Fællesskabets politik for statistisk information tages højde for brugerbehov og de omkostninger, der bæres af leverandørerne og producenterne af information.

3. Bistanden omfatter alle statistiske områder, som er relevante for Fællesskabets politik for statistisk information.

Artikel 2

Opgaver

1. Kommissionen hører udvalget på et tidligt stadium i udarbejdelsen af Fællesskabets statistiske program. Udvalget afgiver især udtalelse om følgende:

a) relevansen af Fællesskabets statistiske program for behovene i forbindelse med den europæiske integration og udvikling som udtrykt af fællesskabsinstitutionerne, de nationale og regionale myndigheder og de forskellige økonomiske og sociale grupper og videnskabelige kredse

b) relevansen af Fællesskabets statistiske program for Fællesskabets aktiviteter under hensyntagen til den økonomiske, sociale og tekniske udvikling

c) fordelingen hvad angår prioriteringer og ressourcer mellem forskellige områder af Fællesskabets statistiske program, Kommissionens årlige statistiske arbejdsprogram og mulighederne for at omprioritere statistiske arbejder

d) tilstrækkeligheden af de nødvendige ressourcer til gennemførelse af Fællesskabets statistiske program, herunder de omkostninger, der afholdes direkte af både Fællesskabet og de nationale myndigheder og relevansen af omfang, detaljeringsgrad og omkostninger i forbindelse med fællesskabsstatistikkerne i forhold til brugernes behov

e) de omkostninger, der er forbundet med informationsleverandørernes tilrådighedsstillelse af statistiske oplysninger og mulighederne for at aflaste respondenterne med særlig henvisning til små og mellemstore virksomheders byrder.

2. Udvalget henleder også Kommissionens opmærksomhed på de områder, hvor det kan være nødvendigt at udvikle nye statistiske aktiviteter, og rådgiver Kommissionen om, hvordan relevansen af fællesskabsstatistikkerne kan forbedres for brugerne under hensyntagen til omkostningerne for leverandørerne og producenterne af information.

Artikel 3

Forbindelserne med Fællesskabets institutioner og andre organer

1. Efter anmodning fra Europa-Parlamentet, Rådet og Kommissionen afgiver udvalget udtalelse om spørgsmål vedrørende brugerbehov og de omkostninger, der afholdes af dataleverandører, ved udformningen af Fællesskabets politik for statistisk information, prioriteringer i Fællesskabets statistiske program, evaluering af eksisterende statistikker, datakvalitet og formidlingspolitik.

2. Når udvalget til udførelse af sine opgaver finder det nødvendigt, afgiver det udtalelser til og forelægger rapporter for Europa-Parlamentet, Rådet og Kommissionen vedrørende brugerbehov og de omkostninger, der bæres af dataleverandører ved udarbejdelsen og formidlingen af fællesskabsstatistikker.

Kommissionen aflægger årligt rapport om, hvordan der er taget højde for udvalgets udtalelser.

3. Med henblik på udførelse af sine opgaver samarbejder udvalget med Udvalget for det Statistiske Program og Udvalget for Penge-, Kreditmarkeds- og Betalingsbalancestatistik. Det informerer regelmæssigt disse to udvalg om sine udtalelser vedrørende de i artikel 2 fastlagte opgaver, og tilstiller dem de udtalelser og rapporter, der er omhandlet i stk. 1 og 2 i nærværende artikel.

4. Udvalget etablerer forbindelser med nationale statistikbrugerråd.

Artikel 4

Sammensætning og procedure for udnævnelse

1. Udvalget består af 24 medlemmer, som følger:

a) 12 medlemmer udnævnes af Kommissionen efter høring af Europa-Parlamentet og Rådet. De udøver deres hverv i uafhængighed. Med henblik på udnævnelse af disse 12 medlemmer tilstiller hver medlemsstat Kommissionen en liste med tre kandidater, som har anerkendte kvalifikationer inden for statistik. Kommissionen tilstræber, at der ved udvælgelsen af de 12 medlemmer sikres en ligelig repræsentation af brugere, respondenter og andre aktører inden for fællesskabsstatistikker (herunder også videnskabelige kredse, arbejdsmarkedets parter og civilsamfundet). De 12 medlemmer er personligt udnævnt.

b) 11 medlemmer udnævnes direkte af de institutioner og organer, de tilhører: i) et medlem som repræsentant for Europa-Parlamentet ii) et medlem som repræsentant for Rådet iii) et medlem som repræsentant for Det Europæiske Økonomiske og Sociale Udvalg iv) et medlem som repræsentant for Regionsudvalget v) et medlem som repræsentant for Den Europæiske Centralbank vi) to medlemmer som repræsentanter for Udvalget for det Statistiske Program vii) et medlem som repræsentant for sammenslutningen af europæiske virksomheder (BusinessEurope) viii) et medlem som repræsentant for Den Europæiske Faglige Samarbejdsorganisation ix) et medlem som repræsentant for Den Europæiske Organisation for Håndværk og Små og Mellemstore Virksomheder, og x) Den Europæiske Tilsynsførende for Databeskyttelse.

c) Generaldirektøren for Eurostat er født medlem af udvalget uden stemmeret.

2. Listen over udvalgsmedlemmerne offentliggøres i Den Europæiske Unions Tidende, C-udgaven.

Artikel 5

Mandatets varighed

1. Udvalgets medlemmer udnævnes for en periode på fem år, som kan fornys én gang. Ved mandatets udløb fortsætter medlemmerne med at udføre deres opgaver, indtil der er udnævnt en efterfølger, eller deres mandat bliver fornyet.

2. Hvis et medlem fratræder før mandatperiodens udløb, erstattes medlemmet for den resterende del af perioden af et nyt medlem, der udnævnes i henhold til artikel 4.

Artikel 6

Struktur og virkemåde

1. Udvalget vælger sin formand blandt de medlemmer, som er udnævnt af Kommissionen. Formanden vælges for en periode på fem år og kan genvælges én gang.

2. Formanden indkalder udvalget mindst en gang om året, enten på eget initiativ eller efter anmodning fra mindst en tredjedel af medlemmerne.

3. Med henblik på udarbejdelse af udtalelser om meget komplekse statistiske emner kan udvalget efter aftale med Kommissionen nedsætte midlertidige arbejdsgrupper, der har et medlem af udvalget som formand. Arbejdsgrupperne sammensættes af eksperter, der udvælges på en sådan måde, at der er en passende balance mellem faglig baggrund og geografisk fordeling. Formændene for disse arbejdsgrupper forelægger på et møde i udvalget resultaterne af deres arbejde i form af en rapport.

4. Med henblik på gennemførelse af udvalgets opgaver kan det få udført undersøgelser og afholde seminarer.

5. Repræsentanter for berørte tjenestegrene i Kommissionen kan deltage som observatører i udvalgets og arbejdsgruppernes møder.

Formanden kan give andre observatører tilladelse til at overvære møder i udvalget.

6. Kommissionen varetager sekretariatsopgaverne for udvalget og arbejdsgrupperne.

7. Udgifterne til udvalget indgår i Kommissionens budgetoverslag.

Artikel 7

Beslutningsprocedurer

De detaljerede beslutningsprocedurer for udvalget fastlægges i udvalgets forretningsorden.

Artikel 8

Fortrolighed

Uanset traktatens artikel 287 kan udvalgets medlemmer ikke videregive oplysninger, de har fået adgang til gennem deres arbejde i udvalget eller i en arbejdsgruppe, hvis Kommissionen underretter dem om, at sådanne oplysninger er af begrundet fortrolig karakter, eller at behandlingen af en anmodning om en udtalelse eller af et rejst spørgsmål ville føre til videregivelse af sådanne fortrolige oplysninger.

Artikel 9

Forretningsorden

Udvalget fastsætter sin forretningsorden efter at have hørt Kommissionen. Forretningsordenen sendes til Europa-Parlamentet og Rådet til orientering.

Artikel 10

Ophævelse

Afgørelse 91/116/EØF ophæves.

Artikel 11

Ikrafttrædelse

Denne afgørelse træder i kraft den 15. juni 2008.

Udfærdiget i Strasbourg, den 11. marts 2008. På Europa-Parlamentets vegne H.-G. PÖTTERING Formand På Rådets vegne J. LENARČIČ Formand

(1) EUT C 97 af 28.4.2007, s. 1.

(2) Europa-Parlamentets udtalelse af 24.10.2007 (endnu ikke offentliggjort i EUT) og Rådets afgørelse af 14.2.2008.

(3) EFT L 59 af 6.3.1991, s. 21. Ændret ved afgørelse 97/255/EF (EFT L 102 af 19.4.1997, s. 32).

(4) EFT L 181 af 28.6.1989, s. 47.

(5) EFT L 59 af 6.3.1991, s. 19. Erstattet af afgørelse 2006/856/EF (EUT L 332 af 30.11.2006, s. 21).